39. schôdza NR SR - 15.deň - A. dopoludnia
Dátum: 2025-10-01
Poslanec: Vašečka, Richard (SLOVENSKO)
Druh vystúpenia: Vystúpenie v rozprave

Ďakujem za slovo. Naozaj sa mi to páči, takáto debata. Napriek tomu, že ja podporujem ten zámer a chceme hlasovať za to, tak sa mi páči, že musíme tu robiť takých advokátov diablovi, aby sme pri tých reguláciách proste tie veci vychytali pretože samozrejme, ideál je uvedomelý, zodpovedný človek, poprípade rodina, ktorá si to vie postrážiť sama. Bohužiaľ, dnešná spoločnosť je tak zložitá, napríklad aj tie reklamy sú tak sugestívne a bohužiaľ mnohé veci v našej spoločnosti sú nedokonalé, až patologické, že niekedy štát potrebuje zasiahnuť aj reguláciou. Ja som presvedčený, že táto regulácia potrebná je. Spomínala to aj vo faktickej poznámke pani poslankyňa Gažovičová, že skutočne ľudia, keď počujú od nejakej autority, v tomto prípade štátu, že toto sa deťom nemá dávať, resp. nesmú si to kúpiť, tak pre nejakú časť obyvateľstva je to taký zdvihnutý prst, že nie, hej. Ja napríklad sa priznám, že hoci teda my máme veľké deti a žiadneho nášho dieťaťa sa to už týkať nebude, najmladšia mala 16 v septembri na Sedembolestnú Pannu Máriu, ale k tomu sa nebudem vyjadrovať. Tak vlastne nie som v konflikte záujmov, naša rodina, ale viackrát v prípade týchto vecí som poukázal pri výchove aj na to, že nielen my ako rodičia, otec, mama to tvrdíme, ale že aj štát to ukazuje úplne normálne, občianska spoločnosť. Takže preto si myslím, že to význam má. Zároveň, treba byť s reguláciami opatrní a dávať ich naozaj v rozumnej alebo možno aj v minimálnej miere nakoľko sú potrebné. Takisto je dôležitá spätná väzba, to znamená, že nastaviť si to na základe nejakých dát a potom sa snažiť to vyhodnotiť, že či sú tam nejaké merateľné kritériá. Áno, ja sa teda nie že priznám, ale v opozícii z hľadiska poslaneckých návrhov sú tie návrhy väčšinou jednoduché a dávajú skôr nejakú myšlienku, ktorá zvyčajne skončí v prvom čítaní a ide sa ďalej ako dnes pri hlasovaní o 11. uvidíme, že to hlasovanie bude asi pomerne rýchle lebo potom už pri opozičných návrhoch sú málokedy výbory a tak, hej, to my väčšinou skončíme v prvom čítaní. Ale vraj oproti Maďarsku sme na tom lepšie, lebo že v Maďarsku opozičné končia vo výbore, ani sa nedostanú do pléna. Neviem, nepreveroval som si to. Takže, plus máme navyše výhodu. Ale vrátim sa teraz k tomu samotnému politickému stanovisku (Ruch v pléne.)...ja tomu hovorím tak trochu, tej práci opozície, že také nahadzovanie pukov na mantinel. My sme sa naozaj úprimne snažili túto tému riešiť, obracali sa na nás ľudia, keď sme s tým vyšli, tak naozaj tá odozva bola veľmi silná a nielen taká laická alebo lajková, hej, že na Facebooku veľká pozornosť, ale skutočne aj viacerí ľudia, odborníci nám písali, áno, je to veľmi potrebné a tak ďalej. To znamená, že tá spoločná objednávka tu je, spoločenská, pardon, objednávka tu je. A v opozícii to naozaj môžete skúšať, vytrvalo klopať na tie dvere, vytrvalo nahadzovať tie puky na zadný mantinel. A ja som rád, že ten puk teda prevzal pán poslanec Ferenčák a snáď z toho bude gól. V tomto prípade si myslím, že nehráme proti sebe, ale hráme na jednu bránku. Ja teda poviem tiež na základe toho, čo spomínal aj pán poslanec Szalay, že ja som si myslel, že keďže ste v strane HLAS, že to bude taká nejaká intenzívna spolupráca s tým ministerstvom zdravotníctva. Dokonca som pôvodne predpokladal, po rozhovore s pánom ministrom Šaškom ešte predtým ako vy ste vlastne prišli s tým do parlamentu, že si to naozaj prevezme ministerstvo a urobí to teda buď tak, že podá ako vládny návrh zákona, čo je úplne najlepšie lebo tam je MPK a všetky tieto veci alebo teda vypracuje ministerstvo návrh, ktorý dá poslancovi, aby ho podal do parlamentu. Nakoniec, aj pri takýchto návrhoch sa dá urobiť MPK a proste ten mimoriadne rozšíriť ten proces. Vy ste spomenuli v úvodnom slove, že my dnes skončíme druhým čítaním a že tretie bude snáď o niekoľko mesiacov. To znamená, že tam bude nejaký priestor z hľadiska teda porovnávania s európskou legislatívou, tak som tomu porozumel. Ja som vždy rád, keď využívame aj to tretie čítanie, že keď tie lehoty, ktoré máme aspoň tých 48 hodín, že to zakaždým nezarežeme, že niekedy si dáme priestor. To je dobré. Takže toto chválim. Ale skutočne by bolo možno žiadúce, aby aj v prípade, že tento návrh zákona pozrieme, teda prijmeme, tak že sa na to pozrie ministerstvo zdravotníctva a skúsi spracovať nejakú analýzu, či už východiskovú a potom to porovnať s nejakým odstupom času a naozaj sa to môže novelizovať na základe tej aplikačnej praxe. Druhá vec je teda, že mám taký pocit, že spoločná správa bola prijatá na hospodárskom výbore nejaká väčšia alebo sme si to pozerali, že naozaj, sú tam aj veci hospodárskeho rázu, že to obmedzenie toho predaja a tak ďalej, tie sankcie, to sú zase právne veci. Takže je to široká téma. Naozaj pre jedného poslanca samostatného celkom náročná. Ja si to zvlášť v opozícii uvedomujem. Takže som vďačný, podporujem to. Myslím, že to má zmysel. Budeme za to hlasovať. Myslíme, že tá spoločná správa to vylepšuje, ale myslím si, že je to len začiatok práce, nie koniec. Ďakujem pekne.